# A közös adatkezelés, az adatfeldolgozás, valamint az adattovábbítás részletes szabályai

Az **Óbudai Egyetem** (a továbbiakban: „**Egyetem**”) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló az Európai Parlament és a Tanács (EU) 2016/679 Rendeletében (a továbbiakban: „**Rendelet**” vagy „**GDPR**”), valamint az információs önrendelkezési jogról és az információszabadságról szóló 2011. évi CXII. törvényben (a továbbiakban: „**Infotv.**”) foglaltaknak való megfelelés, az adatvédelem és adatbiztonság rendjének szabályozása végett a Rendelet 5. cikk (2) bekezdésében foglalt elszámoltathatóság elvére tekintettel, az alábbiakban részletesen szabályozza az Egyetemet érintő közös adatkezelés, adatfeldolgozás és adattovábbítás kapcsán felmerülő kérdéseket.

A jelen dokumentum az Egyetem adatkezelési és adatvédelmi szabályzatának elválaszthatatlan mellékletét képezi.

# Közös adatkezelés

* 1. Amennyiben az Egyetem a feladatkörébe tartozó adatkezelés céljait és eszközeit más Egyetemmel közösen határozza meg (a továbbiakban együttesen: „**közös adatkezelők**”), úgy az közös adatkezelésnek minősül. A közös adatkezelők a közös adatkezelés megkezdése előtt megállapodást kötnek, amelyben meghatározzák az adatvédelmi jogszabályok által előírt kötelezettségek teljesítéséért fennálló, feladataikkal összefüggő felelősségük megosztását, kivéve, ha a felelősség megosztása jogszabályban rendezett.
  2. A megállapodásban rögzítik a közös adatkezelőknek az érintettekkel szembeni kötelezettségeit és feladatait, valamint a velük való kapcsolattartás módját. A közös adatkezelésre vonatkozó legfontosabb szempontokról az érintettet a megállapodásban foglaltak szerint tájékoztatják.
  3. Az érintett mindegyik adatkezelő vonatkozásában és mindegyik adatkezelővel szemben gyakorolhatja az e rendelet szerinti jogait. A jogok biztosítása kapcsán a közös adatkezelő szervek együttműködni kötelesek.

# Az adatfeldolgozó

* 1. Amennyiben egy természetes vagy jogi személy tevékenységének ellátása során más személy megbízása alapján és nevében végez bármilyen adatkezelési műveletet, úgy a megbízott e művelet(ek) és az átadott adatok tekintetében a Rendelet 4. cikk 8. pontja szerinti adatfeldolgozónak minősül, illetve az Infotv. 3. § 17. pontja szerinti adatfeldolgozást végez.
  2. **Adatfeldolgozó megbízása az Egyetem által**

Az Egyetem a Rendelet 28. cikk szerinti tartalommal adatfeldolgozói szerződést köt azzal a természetes vagy jogi személlyel, amely az Egyetem nevében, az Egyetem megbízása és utasítása alapján személyes adatot kezel. Az adatfeldolgozó kizárólag az Egyetem írásbeli utasításai alapján járhat el, az adatkezelést érintő érdemi döntést nem hozhat. Ha az adatfeldolgozó túlterjeszkedik a megbízás terjedelmén, így különösen, ha a megbízástól eltérő (akár saját) célból adatot kezel, úgy a túlterjeszkedés tekintetében önálló adatkezelővé válik.

Az adatfeldolgozási szerződés legalább az alábbi kérdéseket tisztázza:

* 1. az adatkezelési célokat, amelyek eléréséhez az Egyetem az adatfeldolgozó szolgáltatásait igénybe veszi;
  2. az adatfeldolgozó által ellátott adatkezelői tevékenység;
  3. az adatfeldolgozás időtartamát, jellegét és célját;
  4. az adatfeldolgozásra átadott adatok típusa;
  5. az adatfeldolgozással érintett érintettek kategóriái;
  6. az adatkezelő jogai és kötelezettségei;
  7. az adatfeldolgozó jogai és kötelezettségei.

Az Egyetem csak olyan adatfeldolgozóval köt szerződést adatfeldolgozói feladatra, amely szerződésben vállalja, hogy:

* 1. a személyes adatokat kizárólag az Egyetem írásbeli utasításai alapján kezeli;
  2. biztosítja, hogy az általa személyes adatok feldolgozásában résztvevő személyek titoktartási kötelezettséget vállalnak vagy jogszabályon alapuló megfelelő titoktartási kötelezettség alatt állnak;
  3. meghozza a Rendelet 32. cikk szerinti adatbiztonsági intézkedéseket.
  4. az Egyetem előzetesen írásban tett eseti vagy általános felhatalmazása nélkül további adatfeldolgozót nem vesz igénybe;
  5. az adatkezelés jellegének figyelembevételével megfelelő technikai és szervezési intézkedésekkel a lehetséges mértékben segíti az Egyetemet abban, hogy teljesíteni tudja kötelezettségét az érintettek jogainak gyakorlásához kapcsolódó kérelmek megválaszolása tekintetében;
  6. adatvédelmi incidens esetén az incidens tudomására jutása pillanatában késedelem nélkül értesíti az Egyetemet és együttműködik az adatvédelmi incidens kezelésében;
  7. az adatfeldolgozási szolgáltatás nyújtásának befejezését követően az Egyetem döntése alapján minden személyes adatot töröl vagy visszajuttat az Egyetemnek, valamint a személyes adatokról készült másolatokat ezzel egyidőben megsemmisíti vagy törli;
  8. lehetővé teszi és elősegíti, hogy az Egyetem ellenőrizhesse az adatvédelmi szabályok megvalósulását;
  9. vezeti a Rendelet 30. cikk (2) bekezdése szerinti adatfeldolgozói nyilvántartást.

Az adatfeldolgozásra kötött szerződést írásba kell foglalni.

Az adatfeldolgozás megkezdését megelőzően az Egyetem meggyőződik arról, hogy az adatfeldolgozó a mindennapi tevékenysége során az adatvédelem megfelelő szintjéhez szükséges technikai és szervezési intézkedéseket megtette.

Az adatfeldolgozónak a személyes adatok kezelésével kapcsolatos jogait és kötelezettségeit a rektor határozza meg. Az Egyetem nevében utasítási joggal a rektor vagy az általa kijelölt személy rendelkezik az adatfeldolgozó tekintetében. Az utasítási joggal felruházott Egyetem által foglalkoztatott személy felel az általa adott utasítások jogszerűségéért.

Az adatfeldolgozással nem bízható meg olyan szervezet, amely a személyes adatokat felhasználó üzleti tevékenységben érdekelt.

* 1. **Adatfeldolgozási tevékenység végzése az Egyetem által**

Amennyiben az Egyetem tevékenységének ellátása során más (jogi) személy nevében, annak megbízása alapján végez bármilyen adatkezelési tevékenységet, úgy az Egyetem a megbízott művelet(ek) tekintetében a Rendelet 4. cikk 8. pontja szerinti adatfeldolgozónak minősül, illetve az Infotv. 3.§ 17. pontja szerinti adatfeldolgozást végez.

Az adatfeldolgozás tényére tekintettel az Egyetem a megbízóval a 2.2. pontban említett adatfeldolgozói szerződést köt.

Az Egyetemet megbízó jogosult és köteles írásbeli utasítást adni az Egyetemnek az adatfeldolgozással kapcsolatban. Az utasítás jogszerűségéért a megbízó felel. Az Egyetem kizárólag ezen utasítás alapján láthatja el adatfeldolgozói tevékenységét, az adatkezelést érintő érdemi döntést nem hozhat, az adatkezelés céljának meghatározására vagy az adatok eltérő célból történő felhasználására az Egyetem nem jogosult.

# Adattovábbítás

* 1. Adattovábbításnak minősül a személyes adat meghatározott harmadik személy számára történő hozzáférhetővé tétele. A harmadik személy az Egyetemen, az érintetten és az esetlegesen igénybe vett adatfeldolgozón kívül minden más személy és szervezet, aki önálló adatkezelőnek minősül és nem állnak fenn az adatkezelés tekintetében a közös adatkezelés feltételei.
  2. Az Egyetem ellenőrzi a kezelésében lévő személyes adat továbbítását megelőzően, hogy az adattovábbítás feltételei az adott személyes adat tekintetében fennállnak-e, így különösen, hogy az igényelt adat tekintetében adatkezelőnek minősül-e, hogy az adat továbbításra rendelkezik-e megfelelő jogalappal továbbá, hogy az a célhoz kötöttség elvének az adattovábbítás megfelel-e.
  3. Az adattovábbítás feltételei fennállásának ellenőrzése az adattovábbítást végző foglalkoztatott kötelessége. Az adatfeldolgozásra irányuló adatátadás a fentiek értelmében nem minősül adattovábbításnak.
  4. A harmadik személy vagy szerv által benyújtott adattovábbítási kérelem elbírálása – a törvényben kötelezően előírt adattovábbítás esetét kivéve – a rektor hatáskörébe tartozik. Az adattovábbítási kérelem abban az esetben teljesíthető, ha az tartalmazza:

1. az adattovábbítást kérő minden kétséget kizáró azonosításához szükséges adatokat;
2. az adattovábbítás célját, jogalapját (az alapul szolgáló törvényi rendelkezés pontos megjelölését);
3. a kért adatok körének pontos meghatározását;
4. az érintett személy azonosításához szükséges adatokat.
   1. Amennyiben az adattovábbítást nem lehet jogszerűen teljesíteni, vagy az igény elbírálásához szükséges információkat az igénylő a felkérést követően sem jelölte meg, az adattovábbítást meg kell tagadni. Az adattovábbítás megtagadásáról – annak indokolásával együtt – írásban kell értesíteni az igénylőt.
   2. Az adattovábbítás történhet kérelem alapján egyedi adatszolgáltatással, illetőleg - törvény ilyen tartalmú rendelkezése vagy erre vonatkozó megállapodás alapján - közvetlen hozzáférés biztosításával.

# Adattovábbítás harmadik országba

* 1. Olyan személyes adatok továbbítására – ideértve a személyes adatok harmadik országból egy további harmadik országba történő újbóli továbbítását is –, amelyeket harmadik országba vagy nemzetközi szervezet részére történő továbbításukat követően adatkezelésnek vetnek alá vagy szándékoznak alávetni, csak abban az esetben kerülhet sor, ha az Egyetem teljesíti – többek között – a Rendelet V. fejezetében rögzített alábbi feltételeket.
  2. Adattovábbítás megfelelőségi határozat alapján

Az Egyetem elsőként azt vizsgálja meg, hogy az Európai Bizottság hozott-e megfelelőségi határozatot az adott ország vonatkozásában. Személyes adatok harmadik országba történő továbbítására további engedély beszerzése nélkül sor kerülhet, ha a Bizottság megállapította, hogy a harmadik ország, a harmadik ország valamely területe, illetve egy, vagy több meghatározott ágazata megfelelő védelmi szintet biztosít.

* 1. Adattovábbítás megfelelő garanciák mellett

Amennyiben nincs megfelelőségi határozat, az adatok továbbíthatók, ha megfelelő garanciákat nyújt az Egyetem és az érintettek számára érvényesíthető jogok és hatékony jogorvoslati lehetőségek állnak rendelkezésre.

A felügyeleti hatóság külön engedélye nélkül megfelelő garanciákat az alábbiak jelenthetik:

1. közhatalmi vagy egyéb, közfeladatot ellátó szervek közötti, jogilag kötelező erejű, kikényszeríthető jogi eszköz;
2. kötelező erejű vállalati szabályok;
3. vizsgálóbizottsági eljárással összhangban elfogadott általános adatvédelmi kikötések;
4. jóváhagyott magatartási kódex a harmadik országbeli adatkezelő vagy adatfeldolgozó arra vonatkozó, kötelező erejű és kikényszeríthető kötelezettségvállalásával együtt, hogy alkalmazza a megfelelő – ideértve az érintettek jogaira vonatkozó – garanciákat;
5. jóváhagyott tanúsítási mechanizmus a harmadik országbeli adatkezelő vagy adatfeldolgozó arra vonatkozó, kötelező erejű és kikényszeríthető kötelezettségvállalásával együtt, hogy alkalmazza a megfelelő garanciákat, ideértve az érintettek jogait illetően is.

Az Egyetem a fenti c) pont szerinti esetben mind adatkezelő-adatkezelő közötti, mind pedig adatkezelő-adatfeldolgozó közötti adattovábbítás esetén az Európai Unió illetékes szerve által meghatározott modellszerződések valamelyikének használatával továbbít személyes adatot.

Vállalkozáscsoporton vagy a közös gazdasági tevékenységet folytató vállalkozások ugyanazon csoportján belüli szervezetekhez irányuló nemzetközi adattovábbítások során lehetőség van a hatóság által jóváhagyott kötelező erejű vállalati szabályok alkalmazására, mely a fenti b) pont szerint megfelelő garanciát jelent az adattovábbításhoz.

A felügyeleti hatóság engedélyével megfelelő garanciákként különösen az alábbiak is szolgálhatnak:

1. az adatkezelő vagy adatfeldolgozó és a harmadik országbeli vagy a nemzetközi szervezeten belüli adatkezelő, adatfeldolgozó vagy a személyes adatok címzettje között létrejött szerződéses rendelkezések; vagy
2. közhatalmi vagy egyéb, közfeladatot ellátó szervek között létrejött, közigazgatási megállapodásba beillesztendő rendelkezések, köztük az érintettek érvényesíthető és tényleges jogaira vonatkozó rendelkezések.
   1. Különös helyzetben biztosított eltérések

Megfelelőségi határozat, illetve megfelelő garanciák hiányában a személyes adatok harmadik ország vagy nemzetközi szervezet részére történő továbbítására, vagy többszöri továbbítására csak az alábbi feltételek legalább egyikének teljesülése esetén kerülhet sor:

1. az érintett kifejezetten hozzájárulását adta a tervezett továbbításhoz azt követően, hogy tájékoztatták az adattovábbításból eredő – a megfelelőségi határozat és a megfelelő garanciák hiányából fakadó – esetleges kockázatokról;
2. az adattovábbítás az érintett és az adatkezelő közötti szerződés teljesítéséhez, vagy az érintett kérésére hozott, szerződést megelőző intézkedések végrehajtásához szükséges;
3. az adattovábbítás az adatkezelő és valamely más természetes vagy jogi személy közötti, az érintett érdekét szolgáló szerződés megkötéséhez vagy teljesítéséhez szükséges;
4. az adattovábbítás fontos közérdekből szükséges;
5. az adattovábbítás jogi igények előterjesztése, érvényesítése és védelme miatt szükséges;
6. az adattovábbítás az érintett vagy valamely más személy létfontosságú érdekeinek védelme miatt szükséges, és az érintett fizikailag vagy jogilag képtelen a hozzájárulás megadására;
7. a továbbított adatok olyan nyilvántartásból származnak, amely az uniós vagy a tagállami jog értelmében a nyilvánosság tájékoztatását szolgálja, és amely vagy általában a nyilvánosság, vagy az ezzel kapcsolatos jogos érdekét igazoló bármely személy számára betekintés céljából hozzáférhető, de csak ha az uniós vagy tagállami jog által a betekintésre megállapított feltételek az adott különleges esetben teljesülnek.